《三月廿五连𥨙登楼晚眺》
明代·程通

公馀同上驿门楼，倚遍阑干纵远眸。泰岳数峰天外起，黄河一带水东流。

舟横古岸人争渡，草合平原马未收。矫首乡关何处是，暮云迢递隔南洲。

作者简介：（1364—1403）明徽州府绩溪人，字彦亨。洪武二十三年举人。授辽府纪善。建文初，燕王兵起，随辽王南归京师，上封事，陈备御策，进左长史。永乐初，从辽王徙荆州。旋上封事被发，下狱死。